Pati gòtic
Channel: Generalitat de Catalunya
Date: 2021-03-17

Marc Safont. 1424-1425 

És un testimoni extraordinari dels característics patis que articulen i qualifiquen les cases senyorials catalanes, almenys des del segle XIII. Probablement el millor exemple, per la seva singularitat, bellesa i bona conservació. 

De formes tardogòtiques són trets notables de la seva arquitectura els espais clars, amplis i rics, que es formen entre els paraments interiors que el delimiten, molt calats a la galeria del primer pis, i molt oberts, en planta baixa, cap al segon pati que dóna al carrer del Bisbe. També la profusió i qualitat de les escultures aplicades, des de les més menudes que hi ha a l'escala, fins a les 26 gàrgoles, vives, que emmarquen el celobert. Cada gàrgola es correspon a una pilastra culminada per un pinacle i entremig es compassen les obertures que formen una galeria solana. Tot té un aire d'elegància senyorial però amable i acollidor, que encara avui compleix amb eficàcia les funcions bàsiques originals del lloc, fonamentalment de rebuda i presentació i de distribució. 

S'hi arriba des de la porta del carrer del Bisbe o bé des de les del carrer de Sant Honorat, o a través del vestíbul de la plaça de Sant Jaume. 

A l'entresòl, hi ha les dependències del Gabinet de Protocol i de Relacions Externes. En aquests despatxos s'organitzen els actes institucionals de la Presidència i del Govern de la Generalitat, i es treballa per la representació de la institució i del president en els actes que se celebren a dins i fora del Palau. 

Des de l'escala descoberta a un costat del pati es puja, de manera solemne, a la galeria i a les dependències de la planta noble.